Τσουρεκάκια ατομικά
Αφράτα αρωματικά τσουρεκάκια με άρωμα μαστίχας. Ωραίο κέρασμα για τα βαφτιστήρια το Πάσχα, αλλά και ένα νόστιμο κολατσιό για το σχολείο ανεξαρτήτως εποχής.
400 γρ. γάλα, 15 γρ. μαγιά νωπή, 1½ κιλό αλεύρι για τσουρέκια, 300 γρ. βούτυρο τύπου Κερκύρας, σε θερμοκρασία περιβάλλοντος, 500 γρ. ζάχαρη, 6 αυγά + 1 κρόκος, για άλειμμα, 1 κουτ. γλυκού μαστίχα σε σκόνη, 1 κουτ. γλυκού μαχλέπι, 1/2 κουτ. γλυκού καρδάμωμο, λίγο αλάτι, 2-3 κουτ. σούπας σουσάμι, για πασπάλισμα
Για τα ατομικά τσουρεκάκια ζεσταίνουμε το μισό από το γάλα (200 γρ.) μέχρι να γίνει χλιαρό, όχι καυτό, και διαλύουμε εκεί τη μαγιά, ανακατεύοντας με ένα πιρούνι, αυγοδάρτη ή με τα δάχτυλά μας. Όταν διαλυθεί η μαγιά, προσθέτουμε περίπου 10 κουτ. σούπας από το αλεύρι, ανακατεύοντας μέχρι να έχουμε έναν χυλό. Τον σκεπάζουμε με μια μεμβράνη και τον αφήνουμε σε ζεστό περιβάλλον για 1½ ώρα.Στη συνέχεια χτυπάμε στο μίξερ, με το σύρμα, το βούτυρο και τη ζάχαρη, σε μεσαία ταχύτητα, για 4-5 λεπτά. Προσθέτουμε το υπόλοιπο γάλα και τα αυγά και συνεχίζουμε το χτύπημα για 1-2 λεπτά. Σταματάμε το μίξερ και, αν έχουμε, αλλάζουμε το σύρμα με το φτερό ή τον γάντζο. Ενσωματώνουμε το αλεύρι με τα μυρωδικά και το αλάτι και ξεκινάμε το μίξερ. Μετά προσθέτουμε και τη μαγιά. Εναλλακτικά, ζυμώνουμε με τα χέρια. Όταν η ζύμη γίνει μαλακή και ελαστική, τη σκεπάζουμε με μια πετσέτα ή μεμβράνη και την αφήνουμε να διπλασιαστεί σε όγκο (περίπου 1 ώρα).Λαδώνουμε ελαφρώς τα χέρια μας και χωρίζουμε τη ζύμη σε 12 ισομεγέθη μέρη. Πλάθουμε το κάθε κομμάτι σε μπαστούνι και τυλίγουμε το μπαστούνι σε σαλίγκαρο. Έτσι θα έχουμε 12 σαλίγκαρους.Χτυπάμε σε ένα πιατάκι με ένα πιρούνι τον κρόκο μαζί με 4 κουτ. σούπας νερό και αλείφουμε με αυτό την επιφάνεια των τσουρεκιών, χρησιμοποιώντας ένα πινέλο.Τα πασπαλίζουμε με σουσάμι και τα αφήνουμε σε ζεστό περιβάλλον να φουσκώσουν, για 20-30 λεπτά.Προθερμαίνουμε τον φούρνο στους 170° C και βάζουμε τα τσουρέκια στη λαμαρίνα του φούρνου που έχουμε ντύσει με λαδόκολλα. Ψήνουμε τα αρωματικά τσουρέκια για περίπου 20-25 λεπτά.
Αλεύρι (ζύμες),Αυγά,Γάλα,Πάσχα